 மெய் = மெய் பதினெட்டும்,  ஆய்தம் = ஆய்தமொன்றும் ஆக,  முப்பான் ஒன்று = முப்பத்தொன்று ஆகும்.  பொழிப்புரை முதலெழுத்துக்கள் உயிர் பன்னிரண்டும், மெய் பதினெட்டும் ஆய்த மொன்றுமாக முப்பத்தொன்றாம். உயிரும் மெய்யும் ஆகிய இவற்றிடையே கிடந்து, ‘இருசிறை யெழுப்ப வெழுமுட லதுபோல்’ இவற்றின் உதவியானே இயங்குவதாதல் பற்றி, மேற் சார்பெழுத்துக்களின்பாற் சேர்க்கப்படும் ஆய்தத்தை இங்கு முதலெழுத்துக்களின் பாலுஞ் சேர்த்து முதலெழுத்து முப்பத்தொன்று எனத் தொகை செய்தது, ஆய்தம் சிறுபான்மை உயிர்க்குறில் போல ஒரு மாத்திரை யுடையதாய் அலகு பெற்றும், பெரும்பான்மை மெய்போல அரைமாத்திரையுடையதாய் அலகு பெறாமலும் உயிரெழுத்து மெய்யெழுத்துக்களை ஒருபுடையொத்தல் பற்றி யென்க; உயிர்மெய் முதலிய மற்றைச் சார்பெழுத்துக்கள் போல உயிரெழுத்து மெய்யெழுத்துக்களின் கலப்பினாலும் திரிபு விகாரத்தாலும் பிறத்தலின்றி ஆய்தம் ஓசை வேறு பாடுடையதாய்த் தனியே பிறக்கு மெழுத்தாதல் பற்றியுமாம்.வேறொரு முதலெழுத்தினின்று பிறந்ததன்றாதலால், ஆய்தம் முதலெழுத்தெனப்பட்ட தென்க. “அகர முதலாக வாய்த மிடையா, னகரமீ றாகு முதல்” என்றார் பிறரும். மெய்கண்டான் குறிப்புரை  ஏகாரம் (ஒன்றே) அசை. தொல்காப்பியர், ஆய்தம் என்பதனைச் சார்பெழுத்து மூன்றனுள் ஒன்றாகக் குறிப்பிடுவர். தொல்காப்பியர் முதலெழுத்து முப்பது (உயிர் பன்னிரண்டு, மெய் பதினெட்டு) என்பர். 8. அடிதலை தாளாதி யாமுத லின்பெயர். (௮)  அடி தலை தாள் ஆதி அம் முதலின் பெயர். பவாநந்தர் உரை  இஃது முதலெழுத்துக்களின் பரியாயப் பெயர்களை யுணர்த்துகின்றது. 